4 กรกฎาคม 2568

ภาพข่าวประชาสัมพันธ์

**รมช.เผ่าภูมิ เปิดบูธ SME D Bank ล่องใต้ร่วมงาน ‘MONEY EXPO HATYAI’**

**มอบสุดพิเศษเพื่อเอสเอ็มอีไทย สินเชื่อดอกเบี้ยต่ำ 3% ต่อปีคู่พัฒนาเสริมแกร่งธุรกิจ**

**นายเผ่าภูมิ โรจนสกุล** รัฐมนตรีช่วยว่าการกระทรวงการคลัง **นายสันติ วิริยะรังสฤษฎ์** ประธานจัดงานมหกรรมการเงิน MONEY EXPO และ**นางสาวภาคนี วิริยะรังสฤษฎ์** ประธานจัดงานร่วมงานมหกรรมการเงิน MONEY EXPO ให้เกียรติเปิดบูธพร้อมเยี่ยมชมบูธของ**ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank** ที่ยกขบวนบริการด้านการเงินคู่การพัฒนา เข้าร่วมงาน **“มหกรรมการเงินหาดใหญ่”** **ครั้งที่ 15 (MONEY EXPO 2025 HATYAI) ระหว่างวันที่ 4-6 กรกฎาคม 2568 ณ บูธหมายเลข F3** โดยมี **นายพิชิต มิทราวงศ์ กรรมการผู้จัดการ** ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank พร้อมผู้บริหารและพนักงานธนาคาร ให้การต้อนรับ

สำหรับงานนี้ SME D Bank จัดโปรโมชันด้วยบริการสินเชื่อครอบคลุมทุกกลุ่มธุรกิจ อัตราดอกเบี้ยพิเศษเพียง 3% ต่อปี คงที่ตลอด 3 ปีแรก ผ่อนชำระนานสูงสุด 10 ปี ปลอดชำระหนี้เงินต้นสูงสุด 12 เดือน วงเงินกู้สูงสุด 15 ล้านบาท ควบคู่บริการด้าน “การพัฒนา” ผ่านแพลตฟอร์ม “DX by SME D Bank” (dx.smebank.co.th) ช่วยยกระดับเสริมศักยภาพเอสเอ็มอีไทยครบถ้วนในจุดเดียว และสุดพิเศษ แถมโปรโมชันเสริมพิเศษอีก 2 ต่อ เมื่อยื่นขอสินเชื่อ และได้รับอนุมัติทุกวงเงิน ได้แก่ ต่อที่ 1 : ลดค่าธรรมเนียมวิเคราะห์สินเชื่อสูงสุด 0.50% และต่อที่ 2 รับบัตรกำนัล มูลค่า 500 บาท ณ หาดใหญ่ฮอลล์ ชั้น 5 เซ็นทรัล หาดใหญ่ จ.สงขลา